Marco de Wit

**Geurt Marco de Wit** (s. 27. heinäkuuta 1968 Rauma) on suomalais-alankomaalainen maahanmuuttokriittinen kansalaisaktivisti ja tubettaja. Hän toimi Suomen Kansa Ensin -puolueen puheenjohtajana sen perustamisesta joulukuusta 2018 vuoden 2019 huhtikuuhun. Sen perustamista ja puoluetoimintaa edelsivät Rajat kiinni!- ja Suomi Ensin -liikehdinnät.

## Koulutus

De Wit on koulutukseltaan filosofian maisteri. Hän opiskeli Turun yliopistossa yleistä historiaa. Hänen pro gradu -tutkielmansa käsitteli Skotlannin johtavien klaanien ja kalvinistisen uskonnon vaikutusta Adam Smithin uraan ja tämän teokseen *[[Kansojen varallisuus]]*.

## Työura
De Wit on toiminut toimitusjohtajana turkulaislähtöisessä vuonna 2008 perustetussa Suomen Hautaustoimistot Oy:ssä ja niin ikään hautausalalla toimineessa sukuyhtiössään Witsons Oy:ssä. De Wit tuomittiin viiden kuukauden ehdolliseen vankeusrangaistukseen törkeästä kirjanpitorikoksesta vuonna 2014. 

## Poliittinen aktivismi

### Rajat kiinni! ja Suomi Ensin -liikkeet
Marco de Wit oli Rajat kiinni! -kansalaisliikkeen aktivisti ja Yleisradion mukaan maan kyltymättömin mielenosoittaja vuonna 2016, koska hän oli järjestänyt kymmeniä mielenosoituksia eri puolilla maata. 

De Wit on vuonna 2016 perustetun Suomi Ensin -yhdistyksen perustajajäsen, ja hän toimi yhdistyksen yhtenä johtohahmona. Hän oli myös ehdolla Tampereen kaupunginvaltuustoon Suomi Ensin -liikkeen riveistä kevään 2017 kunnallisvaaleissa. De Wit sai vaaleissa 241 ääntä eikä tullut valituksi. 

### Suomen Kansa Ensin
De Witin johdolla Suomi Ensin -yhdistyksestä erkaantui Suomen Kansa Ensin rp., joka merkittiin puoluerekisteriin joulukuussa 2018. Myös de Witin avopuoliso Mari Kosonen oli mukana puolueen toiminnassa. De Wit oli puolueen ehdokkaana vuoden 2019 eduskuntavaaleissa. Vaalikampanjan aikana de Witin kimppuun käytiin nyrkein Helsingin Narinkkatorilla. Hän sai vaaleissa 316 ääntä eikä tullut valituksi. Puolue lakkautettiin vuonna 2023.

Huhtikuussa Helsingin poliisilaitos ilmoitti tutkivansa Suomen Kansa Ensin -puolueen vaalikampanjan yhteydessä Marco de Witiä mahdollisesta kiihottamisesta kansanryhmää vastaan. Puolueen vaalitilaisuudessa oli ollut esillä vaalimainoksia, joiden tekstit ovat poliisin mukaan olleet maahanmuuttajien ja seksuaalivähemmistöjen syrjintään tähtääviä, ja joiden epäillään täyttävän rikoksen tunnusmerkistön.Lokakuussa 2019 Suomen Kansa Ensin -puolue ilmoitti tiedotteessaan erottaneensa de Witin puolueesta, koska hän oli puolueen mukaan "häiriköinyt, ollut väkivaltainen, ottanut yhteen poliisien kanssa ja herättänyt pahennusta". 

## Oikeusjuttuja
 

Vuonna 2019 Helsingin hovioikeus piti voimassa puolen vuoden ehdollisen vankeuden virkamiehen väkivaltaisesta vastustamisesta ja niskoittelusta poliisia vastaan.  Tapahtumat liittyvät vuonna 2017 Helsingin keskustassa pidettyihin protesteihin turvapaikanhakijoiden puolesta ja heitä vastaan. Hovioikeus ei myöntänyt jatkokäsittelylupaa, joten käräjäoikeuden tuomio jäi lainvoimaiseksi. 

Pirkanmaan käräjäoikeus tuomitsi toukokuussa 2021 de Witin puolen vuoden ehdolliseen vankeuteen kolmestatoista kunnianloukkauksesta, kolmesta törkeästä kunnianloukkauksesta, kahdesta kiihottamisesta kansanryhmää vastaan ja yhdestä uskonrauhan rikkomisesta. Viisi syytettä hylättiin. Lisäksi oikeus määräsi hänet maksamaan uhreille yhteensä yli 23&nbsp;000 euron korvaukset. Oikeus katsoi näytetyksi toteen, että de Wit oli maalittanut virkamiehiä julkaisemissaan nettikirjoituksissa. Päätöksestä valittivat sekä de Wit että syyttäjä. Turun hovioikeus hylkäsi elokuussa 2024 yhden syytteen kunnianloukkauksesta mutta piti ehdollisen vankeusrangaistuksen ennallaan. Hovioikeus kevensi de Witin korvausvelvoitetta 1 100 eurolla mutta määräsi hänet maksamaan uhreille hovioikeudessa aiheutuneita kuluja noin 6 600 euroa korkoineen. Tuomio ei ole lainvoimainen.

## Kirjallinen toiminta
Vuonna 1996 de Wit toimitti *Keskusteluja libertarismista* -kirjan, joka koostui 1990-luvun libertarismia käsittelevistä sähköpostilistakirjoitteluista, joihin de Wit osallistui aktiivisesti.

Lokakuussa 2018 Marco de Wit perusti kansallismielisen verkkojulkaisun nimeltä *Laiton lehti?*  

## Lähteet

## Aiheesta muualla
* Marco de Witin kotisivut